als_Latn dik_Latn tur_Latn
Një kërkesë që ish-kreu ushtarak serb i Bosnjës Rtako Mlladiç të dëshmojë në një seancë apeli kundër lirimit nga akuzat të dhjetë personave të akuzuar se e kanë ndihmuar atë gjatë kohës që ai ishte në arrati, u hodh poshtë.
Gjykata e apelit në Beograd të premten hodhi poshtë thirrjen e mbrojtjes që Mlladiç të dalë të dëshmojë dhe të japë prova në mbështetje të dhjetë personave të akuzuar se e kanë ndihmuar atë të shmangte arrestimin ndërsa ishte në arrati nga akuzat për krime lufte midis viteve 2002 dhe 2006.
"Kjo nuk u propozua zyrtarisht para seancës së sotme dëgjimore, kështu që ne vendosëm ta refuzonim atë,” tha gjyqtari i gjykatës së apelit Omer Hadziomeroviç.
Avokati mbrojtës Goran Petronijeviç u shpreh se dëshmia e Mlladiçit mund të ndihmojë në shfajësimin e të pandehurve.
"Mlladiçi e di më mirë nëse dikush e ka fshehur atë dhe kush,” tha Petronijeviç në gjykatë.
Stanko Ristiç, Ljiljana Vaskoviç, Borislav Ivanoviç, Predrag Ristiç, Sasa Badnjar, Ratko Vucetiç, Tatjana Vaskoviç Janjuseviç, Bojan Vaskoviç, Marko Lugonja dhe Blagoje Govedarica në maj të vitit 2006 u liruan të gjithë nga akuzat se kishin ndihmuar Mlladiçin të shmangte ata që e ndiqnin.
Ata ishin akuzuar se kishin ndihmuar Mlladiçin në periudha të ndryshme kohore midis vitit 2002 dhe 2006, edhe pse ata e dinin se Gjykata Penale Ndërkombëtare për ish-Jugosllavinë kishte lëshuar një urdhër arresti për të.
Ata u liruan nga akuzat pasi gjykata zbuloi se statuti i kufizimeve kishte skaduar.
Në fazat e mëparshme të çështjes, Marko Lugonja, një zyrtar i lartë i Ushtrisë Serbe të Bosnjës, nuk mohoi se ai e kishte ndihmuar Mlladiçin, edhe pse të pandehurit e tjerë këmbëngulën se nuk e kishin bërë këtë gjë.
Në gjykatë të premten, i pandehuri Stanko Ristiç tha: "Unë jam i pafajshëm." Edhe të tjerët këmbëngulën gjithashtu se nuk ishin fajtorë.
Gjykata tani do të shqyrtojë vendimin e saj për këtë çështje.
Aktakuza fillestare pohoi se oficeri i Ushtrisë Serbe të Bosnjës Jovo Djogo ishte organizatori kryesor i përpjekjeve për të fshehur Mlladiçin, por ai vdiq gjatë gjykimit.
Mlladiç u arrestua në vitin 2011 në fshatin Lazarevo afër Zrenjanin në Serbinë veriore pas 16 vjetësh në arrati.
Ai tani është në gjyq në Hagë për gjenocid në Srebrenicë, përndjekje të boshnjakëve dhe kroatëve në të gjithë Bosnjën dhe Hercegovinën, e cila arriti shkallë gjenocidi në disa komuna të tjera, terrorizim të popullsisë së Sarajevës dhe pengmarrje të paqeruajtësve të OKB-së.
Mbrojtja dhe prokuroria dhanë deklaratat e tyre përmbyllëse në gjyqin e tij në dhjetor të vitit të kaluar.
Vendimi pritet të merret në nëntor.
Një dëshmitar i mbrojtjes tha para gjyqit për krime lufte të Ratko Mlladiç se ushtria e serbëve të Bosnjës i dha urdhra trupave për të mbrojtur civilët dhe ndaloi shkatërrimin e fshatrave të tyre.
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn